DA wen KZN-munisipaliteitJohn Steenhuisen (Foto: DA/Twitter) Die Demokratiese Alliansie het vir die eerste keer die meeste stemme verwerf in ŉ munisipaliteit in KwaZulu-Natal. John Steenhuisen, leier van die DA, sê die DA het 13 van die 25 setels in uMngeni (Howick) in die uMgungundlovu-distrik verower. “Die DA kan uMngeni nou by Kouga in die Oos-Kaap en Midvaal in Gauteng byvoeg as voorbeelde van munisipaliteite waar inwoners besef dat slegs die DA met sy skoon regering, toewyding tot dienslewering en zero-toleransie jeens korrupsie hulle dorpe teen ANC-ondergang kan red.” Kouga en Midvaal word reeds erken as die munisipaliteite wat die beste bestuur word in hul onderskeie provinsies en Steenhuisen is vol vertroue dat uMngeni ook binnekort met dié eerbetoon sal kan spog in KwaZulu-Natal. Die voormalige ANC-adjunkburgemeester van uMngeni, Nompumelelo Buthelezi, het op die vooraand van die verkiesing ook by die DA aangesluit. “uMngeni se nuwe DA-burgemeester, Chris Pappas, weet dat hy en sy administrasie oor die volgende vyf jaar baie hard sal moet werk as hulle dié gebroke munisipaliteit in ŉ juweel vir die KwaZulu-Natalse Middellande wil omskep. Maar dit is wat die DA doen. Hy verwyder die verrotting, stabiliseer die finansies, herbou die plaaslike regering se kapasiteit en prioritiseer die behoeftes van sy inwoners.” Steenhuisen sê die belangrikste is dat die DA nie enige koalisievennote hoef te duld wat deurlopend diensleweringsprojekte met onrealistiese eise ontwrig nie. “Die geskiedenis het reeds bewys: waar die DA op sy eie aan bewind is, vaar dié munisipaliteite verreweg beter as die ANC-geleide munisipaliteite.”